Source: http://docplayer.fi/2651995-Metsasertifioinnin-ekotehokkuus.html
Timestamp: 2017-12-17 05:14:41+00:00
Document Index: 26335888

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ']

Metsäsertifioinnin ekotehokkuus - PDF
Download "Metsäsertifioinnin ekotehokkuus"
1 ISBN-13: (PDF) ISBN-10: (PDF) ISSN X Metsäsertifioinnin ekotehokkuus Anu Nieminen
3 Tekijät Nieminen, Anu Nimeke Metsäsertifioinnin ekotehokkuus Vuosi Sivumäärä ISBN ISSN ISBN-13: (PDF) ISBN-10: (PDF) X Yksikkö / Tutkimusohjelma / Hankkeet Metsien monimuotoisuuden turvaamisen keinot ja yhteiskunnalliset vaikutukset -tutkimusohjelma /3407 Hyväksynyt Paula Horne, 6 marraskuuta 2006 Tiivistelmä Metsäsertifioinnin tarkoituksena on taata, että metsien hoito ja käyttö vastaa edeltäkäsin asetettuja ekologisia, ekonomisia ja sosiaalisia standardeja. Suomen talousmetsistä on sertifioitu FFCSmetsäsertifiointijärjestelmän mukaisesti 95 %. Työn tavoitteena on selvittää FFCS-metsäsertifioinnin ekologiset vaikutukset, kustannukset ja näiden yhdistelmänä muodostaa kvalitatiivinen arvio FFCSmetsäsertifioinnin ekotehokkuudesta. Työ perustuu olemassa olevan tutkimustiedon perusteella muodostettuun synteesiin ja haastattelututkimukseen. Olemassa olevasta tutkimustiedosta huomioitiin boreaalista metsävyöhykettä koskevat tutkimukset sekä aikaisemmat metsäsertifiointitutkimukset. Haastattelututkimus suoritettiin yhdeksänä teemahaastatteluna. Haastattelumateriaali litterointiin ja teemoiteltiin Atlas-ohjelmaa apuna käyttäen. Tutkimus osoitti, että metsäsertifioinnin ekologiset vaikutukset voidaan jakaa suoriin ja epäsuoriin vaikutuksiin. Suorat vaikutukset johtuvat metsäsertifiointikriteereistä ja niiden vaatimusten toteuttamisesta. Tärkeimmät ekologiset kriteerit ovat arvokkaat elinympäristöt -kriteeri, säästöpuukriteeri, kulotuskriteeri ja suojakaistakriteeri. Metsäsertifioinnin suorat ekologiset vaikutukset ovat olemassa olevan tutkimuksen perusteella vähäiset, sillä vaikka metsäsertifiointi kiinnittää huomiota tärkeisiin metsän monimuotoisuutta lisääviin tekijöihin, se ei tuo lainsäädäntöön verrattuna paljon uutta metsänhoitoon. Tärkein suora ekologinen vaikutus metsäsertifioinnista aiheutuu säästöpuukriteeristä, joka voi pitkällä aikavälillä lisätä huomattavasti lahopuun määrää talousmetsissä. Metsäsertifioinnin epäsuorat ekologiset vaikutukset liittyvät metsänhoidon ohjeistukseen, viestintään ja koulutukseen. Metsäsertifiointi on yhtenäistänyt metsänhoidon käytäntöjä, lisännyt viestintää metsäsektorin sidosryhmien kesken, selkeyttänyt metsänhoidon ohjeistusta, motivoinut auditointien kautta metsäsektorin työntekijöitä noudattamaan tarkemmin niin metsäsertifiointikriteerejä kuin lainsäädäntöäkin ja parantanut heidän luonnonhoidon koulutustasoaan. Kokonaisuudessaan se on siis tehostanut metsäsektorin toimintaa. Metsäsertifioinnin kokonaiskustannukset ovat arviolta 0,37 1,4 /ha/v. Muihin metsänhoidon ja -suojelun ohjauskeinoihin verrattuna metsäsertifiointi rajoittaa vähemmän ohjauskeinon kohteena olevan metsän taloudellista käyttöä ja sisältää mittakaavaedun. Näin ollen myös metsäsertifioinnin kustannukset ovat muita ohjauskeinoja alhaisemmat. Metsäsertifioinnin ekotehokkuus voidaan tämän tutkimuksen perusteella arvioida hyväksi, vaikkakin sen tehokkuus voisi olla nykyistä korkeammalla tasolla ilman suuria muutoksia metsänhoidon käytäntöihin. Koska ekotehokkuuden arvio perustuu suureisiin, jotka eivät ole yhteismitallisia, on arvio metsäsertifioinnin ekotehokkuudesta suuntaa-antava. Tarkemman arvion esittämiseksi tarvittaisiin kenttätutkimusta metsäsertifioinnin ekologisista vaikutuksista sekä lisätutkimusta metsäsertifioinnin kustannuksista ja sidosryhmien yhteistoiminnan sujuvuudesta. Lisäksi on muistettava, että ekotehokkuus ei mittarina kerro ekologisten vaikutusten tai kustannusten tasosta vaan ekologisten vaikutusten ja kustannusten suhteesta. Vaikka siis ekotehokkuus arvioidaan hyväksi, tästä ei voi yksinään vetää sitä johtopäätöstä, että metsäsertifioinnin ekologiset vaikutukset olisivat korkeita tai kustannukset pieniä. Asiasanat Metsäsertifiointi, ekotehokkuus, kulotus, säästöpuut, suojakaista, arvokkaat elinympäristöt Julkaisun verkko-osoite Yhteydenotot Anu Nieminen, Metsäntutkimuslaitos, Unioninkatu 40 A, Helsinki. Sähköposti: Muita tietoja 3
4 Tekijät Kirjoittaja Anu Nieminen, Metlan ulkopuolinen tutkija Työn ohjausryhmä Janne Kotiaho, dosentti, Jyväskylän yliopisto Jari Kärnä, tutkija, Metla Paula Horne, tutkimusohjelman koordinaattori, Metla Harri Hänninen, tutkija, Metla Petri Ahlroth, tutkija, SYKE Raija-Riitta Enroth, tutkija, Metla 4
5 Sisällys Esipuhe Johdanto Tutkimuksen tausta Metsäsertifiointi Suomen metsäsertifiointijärjestelmä FFCS-järjestelmän kehitys ja standardit Sertifioinnin toteutustavat FFCS-kriteeristö Tutkimuksen tarkoitus ja toteutusajatus Tutkimuksen tarkoitus Tutkimusaiheen rajaus Metsäsertifioinnin ekologisten vaikutusten arviointi monimuotoisuuskä-sitteen avulla Ekotehokkuuden määritelmä Aineisto ja menetelmät Tutkimusaineisto ja aineiston hankinta Tarkasteltavien kriteerien valinnan perusteet Teemahaastattelut Tutkimusmenetelmä Kriteerien monimuotoisuusvaikutusten arvioinnin perusteet Haastattelujen analysointi Kustannusten arviointi Metsäsertifioinnin ekotehokkuuden arvioiminen Tulokset Metsäsertifioinnin ekologiset vaikutukset Metsäsertifiointi kriteerien vertaus lainsäädäntöön ja metsänhoidon suosituksiin sekä tarkasteltavien kriteerien valinta Kriteeri 10: arvokkaiden elinympäristöjen ominaispiirteet säilytetään Arvokkaat elinympäristöt kriteerin DPSIR-kehikko Arvokkaat elinympäristöt -kriteerin vaikutus metsän monimuotoisuuteen Kriteeri 12: säästöpuita jätetään uudistusaloille Säästöpuukriteerin DPSIR-kehikko Säästöpuukriteerin vaikutus metsän monimuotoisuuteen Kriteeri 15: paloalueiden lajistoa ja metsien terveyttä edistetään kulotuksella Kulotuskriteerin DPSIR-kehikko Kulotuskriteerin vaikutus metsän monimuotoisuuteen Kriteeri 16: Vesistöjen ja pienvesien varteen jätetään kiintoaine- ja ravinnekuormitusta sitova suojakaista Suojakaistakriteerin DPSIR-kehikko Suojakaistakriteerin vaikutus metsän monimuotoisuuteen Metsäsertifioinnin epäsuorat ekologiset vaikutukset Teoriasta käytäntöön, kvalitatiivisesta kvantitatiiviseen Yhteinen käytäntö ja viestinnän lisääntyminen Koulutus Kriteerien määrittely ja toteutus Metsäsertifioinnin kustannukset
6 4.2.1 Arvioita metsäsertifioinnin kustannuksista Tutkimusten vertailu ja yhteenveto Metsäsertifioinnin kustannusten vertaaminen muiden ohjauskeinojen kustannuksiin Metsäsertifioinnin ekotehokkuus Ekotehokkuus DPSIR-kehikon näkökulmasta Ekologiset hyödyt suhteessa kustannuksiin Tulosten tarkastelu Johtopäätökset Metsäsertifioinnin tuoma hyöty metsän monimuotoisuudelle Metsäsertifioinnin kustannukset Metsäsertifioinnin ekotehokkuus Aineiston edustavuuden ja tutkimusmenetelmän arviointi Jatkotutkimustarpeet Kirjallisuus Liite 1: Haastattelurunko Liite 2: Metsäsertifiointikriteerit vs. lainsäädäntö ja metsänhoitosuositukset Liite 3: Tarkasteltavien kriteerien valintaperusteita Liitteiden lähteet
7 Esipuhe Metsäsertifiointi alkoi Suomessa vuonna Metsäsertifioinnin alkuvuosina metsäsertifioinnin tulevaisuus oli epävarma, eivätkä kaikki metsäsektorin toimijat ole vieläkään täysin vakuuttuneita järjestelmän jatkuvuudesta nykyisessä muodossaan, vaikka talousmetsistä on sertifioitu jo 95 %. Metsäsertifiointi on kuitenkin Suomessa päässyt jo toiselle sertifiointikierrokselle, jonka myötä metsäsertifiointikäytäntö on tullut entistä tutummaksi metsäsektorin toimijoille. Uudella kierroksella myös päivitettiin kriteerejä, jotka astuivat virallisesti voimaan vuoden 2005 alkupuolella. Tämä työ aloitettiin syksyllä 2005 ja se saatiin päätökseen keväällä Työssä on alusta lähtien huomioitu uudet metsäsertifiointikriteerit ja työtä on sittemmin päivitetty uusimpien metsänhoidon suositusten osalta. Alkujaan FFCS-metsäsertifiointijärjestelmä sisälsi kahdeksan standardia ja 37 kriteeriä, mutta standardien tarkistustyön tuloksena kriteerien määrä laski 28:aan. Suurimmat muutokset koskivat kriteerejä numero 10 (arvokkaat elinympäristöt), 12 (säästöpuut) ja 15 (kulotus), joiden vaatimustaso laski alkuperäisestä. Nämä kriteerit ovat paitsi eniten kustannuksia aiheuttavien kriteerien joukossa, myös luonnon näkökulmasta merkittävimpiä kriteerejä. Metsänhoitosuositukset muuttuivat Metsätalouden kehittämiskeskus Tapion toimesta elokuussa Tämän työn kannalta metsänhoidon suositukset eivät kuitenkaan muuttuneet olennaisesti. Suurin muutos tilanteessa metsäsertifioinnin näkökulmasta mitä todennäköisimmin koskee sertifiointikriteerien ja metsänhoitosuositusten selkeämpää roolijakoa; metsänhoidon suositusten muuttuessa entistä joustavimmiksi, metsäsertifioinnin tarkat, mitallistetut vaatimukset lisäävät merkitystään. Samalla tarve laaja-alaisemmalle metsänhoidon ohjauksen tarkastelulle lisääntyy: miten eri ohjauskeinot toimivat yhdessä ja erikseen. Raportti metsäsertifioinnin ekotehokkuudesta on toteutettu yhteistyössä Metsäntutkimuslaitoksen kanssa osana metsien monimuotoisuuden turvaamisen keinot ja yhteiskunnalliset vaikutukset -tutkimusohjelmaa. Työn ohjausryhmään ovat kuuluneet Jyväskylän yliopistosta dosentti Janne Kotiaho, Metsäntutkimuslaitokselta tutkimusohjelman johtaja Paula Horne, tutkijat Harri Hänninen, Jari Kärnä ja Raija-Riitta Enroth sekä Suomen ympäristökeskuksesta erikoissuunnittelija Petri Ahlroth. Taloudellisesti työtä ovat tukeneet Suomen Metsäsäätiö ja Jyväskylän evoluutioekologian huippuyksikkö. Työn toteutumiseen vaikutti osaltaan mahdollisuus haastatella eri metsäsertifioinnin kanssa tekemisissä olevia tahoja. Kukaan haastatteluihin pyydetyistä henkilöistä ei kieltäytynyt haastattelusta. Asiantuntija-apua antoi työprosessin aikana ohjausryhmän jäsenten lisäksi Helsingin yliopiston tutkija Louise Fromond metsäsertifiointikriteerien ja lainsäädännön vertailuun sekä tutkija Hanna Kumela ja tutkija Terhi Koskela haastattelupohjan rakentamiseen. Hyviä kommentteja käsikirjoitukseen liittyen sain Jouni Rantalalta työn loppuvaiheessa. Lämmin kiitos kaikille edellä mainituille ja muille työn etenemiseen vaikuttaneille henkilöille työn tukemisesta, rakentavista kommenteista ja keskusteluista. Lisäksi kiitokset mukavasta työseurasta koko Metsäntutkimuslaitoksen Metsätalon 6. kerroksen väelle. Anu Nieminen Helsinki,
8 1 Johdanto 1.1 Tutkimuksen tausta Suomen metsien hoito ja suojelu on kehittynyt paljon viimeisenä kahtena vuosikymmenenä. Vuonna 1983 perustettiin ympäristöministeriö ja yhdeksänkymmentäluvulla uudistettiin niin luonnonsuojelu- kuin metsälaki. Myös metsänhoito-ohjeita on jatkuvasti kehitetty ympäristöystävällisempään suuntaan (Alanen ym. 1999). Suomi sijoittuukin erilaisissa ympäristöön liittyvissä kestävän kehityksen indekseissä kärkimaihin (esim. Esty ym. 2005). Tästä huolimatta Suomen metsäsektori ei ole välttynyt arvosteluilta. Ympäristöjärjestöjen esittämä kansainvälinen kritiikki Suomen metsätaloutta kohtaan johti Suomen metsäsektorin imagokriisiin luvuilla. Keskieurooppalaisten puutuotteiden ostajien painostuksella sekä maa- ja metsätalousministeriön myötävaikutuksella Suomeen luotiin metsäsertifiointijärjestelmä, jonka avulla on pyritty vakuuttamaan puumarkkinat suomalaisen metsänhoidon kestävyydestä (Owari ym. 2005, Viitala 2003, Mäntyranta 2002). Ulkomaisten asiakkaiden vaatimuksilla on painoarvoa suomalaisessa metsänhoidossa, sillä laajentuneen Euroopan Unionin alueelle suuntautuu 69 % Suomen metsätuotteiden viennistä, ja yksinään Saksaan ja Britanniaan menee noin kolmasosa viennistä (Metsätilastollinen vuosikirja 2004). Sertifioinnissa Suomessa ovatkin hyvin aktiivisesti olleet mukana metsäteollisuus ja metsäalan etujärjestöt, mutta myös ympäristöjärjestöt. Suomen metsien sertifiointijärjestelmä (SMS) saatiin valmiiksi 90-luvun lopulla. Järjestelmän nykyinen nimi, Finnish Forest Certification System (FFCS), lanseerattiin virallisesti sertifiointikriteerien tarkistuksen yhteydessä vuonna Alkuperäisessä 90-luvun metsäsertifioinninkehitystyöryhmässä oli edustajia kaikista sidosryhmistä, mutta ympäristöjärjestöt ovat sittemmin irtisanoutuneet työryhmän aikaansaamasta standardista ja kriteeristöstä (Viitala 2003). Tämä on osaltaan luonut tarpeen todistella järjestelmän kestävyyttä ja toimivuutta, ja järjestelmään liittyen onkin tehty paljon tutkimusta (mm. UPM-Kymmene 2005, Savcor Indufor 2005, Kotiharju 2004). Tutkimuksen kohteet eivät kuitenkaan ole tasaisesti jakautuneet järjestelmän kolmen ulottuvuuden, ekologisen, taloudellisen ja sosiaalisen, välille. Metsäsertifioinnin taloudellista ulottuvuutta on tutkittu eniten. Tärkeimpinä taloudellisina hyötyinä pidetään sen mahdollistamaa markkinoille pääsyä sekä mahdollisuutta markkinaosuuden kasvattamiseen ja säilyttämiseen (Cashore ym. 2005, Eba'a Atyl & Simula 2002). Metsäyhtiöt eivät ole onnistuneet saamaan sertifioidusta puusta parempaa hintaa tavalliseen puuhun verrattuna (Owari ym. 2005, Kraxner & Rametsteiner 2005, Eba'a Atyl & Simula 2002), mutta se on parantanut asiakastyytyväisyyttä sekä vanhojen asiakassuhteiden kestävyyttä (Owari ym. 2005). Metsäsertifiointi on siis taloudellisessa mielessä pitkälti imagokysymys (Klingberg 2003). Metsäsertifioinnin sosiaalisia tai ekologisia hyötyjä ei ole arvioitu. Sosiaaliseen ulottuvuuteen liittyen on tehty muutamia tutkimuksia (mm. Hyvämäki 2005, Kempe 1999, Lindström 1997), mutta ekologisiin vaikutuksiin liittyen tutkimuksia ei ole tehty. Ekologisen kestävyyden vaikuttaessa merkittävästi metsäsertifioinnin imagoon ja sitä kautta sen tuomiin kokonaishyötyihin, on metsäsertifioinnin ekologisten vaikutusten tutkimus perusteltua. Koska markkinaperusteisena järjestelmänä metsäsertifioinnilta voidaan odottaa myös ekologisesta 8
9 näkökulmasta vastinetta rahoille, on ekotehokkuus sopiva metsäsertifioinnin ekologisen kestävyyden mittari. 1.2 Metsäsertifiointi Metsäsertifioinnilla yleisesti tarkoitetaan menettelyä, jossa riippumaton kolmas osapuoli tarkastaa, vastaako metsien hoito ja käyttö edeltäkäsin asetettuja ekologisia, ekonomisia ja sosiaalisia standardeja (Maa- ja metsätalousministeriö 1997). Metsäsertifiointia, kuten kaikkea muutakin sertifiointia, voidaan pitää globalisoitumisen 1 yhtenä ilmentymänä. Valtioiden rajojen merkitys on pienentynyt, ja tavaraa kulkee valtiosta toiseen nykyisin jo hyvin vapaasti. Tässä prosessissa loppukuluttaja on etääntynyt ostamiensa tuotteiden alkuperästä ja tuotantoprosessista. Samalla kuluttajien tietoisuus ympäristöasioista ja sosiaalisista epäkohdista on lisääntynyt (Klingberg 2003). Markkinoiden voiman kasvaessa yksittäisten valtioiden mahdollisuudet säädellä omassa maassa tapahtuvaa toimintaa ovat heikentyneet. Liiketoiminta on muuttunut globaaliksi kaupankäynniksi ja yksittäisten valtioiden tai yritysten toimien vaikutukset ulottuvat usein rajojen ylitse jopa kattamaan koko maapallon puhuttaessa esim. kasvihuoneilmiöstä. Valtioiden yhteistyö lainsäädännön ja vastuiden jakamisessa ei kuitenkaan ole kaikin puolin edennyt samaa tahtia kaupankäynnin globalisoitumisen kanssa (Teitel 2005). Metsätaloudelle on kansainvälisesti määritelty kestävän metsätalouden kriteerit 2. Kansainvälisten sopimusten ja lakien ongelmana on kuitenkin niiden sanamuotojen väljyys, usein alhaiset tavoitteet ja sanktioiden puute sopimusten rikkojille (Hollo & Parkkari 1994). Metsäsertifiointi pyrkii lähestymään asiaa globalisaation keinoin markkinoiden kautta; se perustuu ostovoiman merkitykseen ja kansalaisjärjestöjen aktiivisuuteen. Metsäsertifioinnin suurimpina kannustimina on pidetty halua vaikuttaa metsien häviämiseen sekä kuluttajien negatiiviseen kuvaan metsäsektorista (Kraxner & Rametsteiner 2005, Bass ym. 2001). Nykyisin maailmassa on 241 miljoonaa hehtaaria sertifioitua metsää 3, tämä on noin 6,2 % maailman koko metsän pinta-alasta. Eri sertifiointijärjestelmiä löytyy useita. Näistä neljä suurinta ovat (Kraxner & Rametsteiner 2005) 4 : 1. Canadian Standards Associations Sustainable Forest Management Standard 5 (CSA), 2. Programme for the Endorsement of Forest Certification schemes (PEFC), 3. Sustainable Forestry Initiative (SFI) ja 4. Forest Stewardship Council (FSC). 1 Globalisaatiolle löytyy useampia määritelmiä, Maailman Pankki (2005) määrittelee sen lyhyesti lisääntyvänä talouksien ja yhteiskuntien integraationa. OECD:n (2005) määritelmän mukaan Globalisation refers above all to a dynamic and multidimensional process of economic integration whereby national resources become more and more internationally mobile while national economies become increasingly interdependent". Tarkempiin määritelmiin liittyy paitsi ekonominen integraatio, myös kognitiivinen ja sosiaalinen integraatio (esim. Väyrynen 1997). 2 Myös metsien kestävälle hoidolle löytyy useampia määritelmiä. United Nations Conference on Environment and Development (UNCED) tuloksena syntyneessä asiakirjassa hyväksyttiin ns. metsäperiaatteet, joissa kuvataan metsien hoidon ja käytön kestävyyden laajuutta seuraavasti: Metsävaroja ja metsämaita tulee hoitaa ja käyttää kestävästi nykyisten ja tulevien sukupolvien sosiaalisten, taloudellisten, ekologisten, sivistyksellisten ja henkisten tarpeiden mukaan (UNCED 1992, suomennos Viitala 2003). Määritelmän ovat tuottaneet myös mm. International Tropical Timber Association ja The Working Group on Criteria and Indicators for the Conservation and Sustainable Management of Temperate and Boreal Forests. 3 Tutkimuksessa ei ole huomioitu ISO mukaista sertifiointia. 4 Tutkimus ei huomioi ISO järjestelmää. 5 CSA sai maaliskuussa 2005 PEFC järjestelmän hyväksynnän (PEFC 2005). 9
10 Suurin osa standardeista perustuu olemassa oleville kestävän metsätalouden kriteereille ja indikaattoreille, jotka on määritelty Euroopan maiden kesken Helsingin metsäministerikonferenssissa 1993 ja Euroopan ulkopuolella nk. Montrealin prosessin tuloksena. FSC on tässä poikkeus, sen standardit on erikseen kehitetty FSC sertifiointia varten (Rametsteiner & Simula 2003). Kansainväliset sertifiointijärjestelmät määrittelevät puitteet sertifioinnille, mutta tarkemmat kriteerit määritellään maakohtaisesti. 1.3 Suomen metsäsertifiointijärjestelmä FFCS-järjestelmän kehitys ja standardit Suomessa tehtiin jo vuonna 1994 esiselvitys metsäsertifioinnin edellytyksistä Suomessa. Varsinainen standardityöryhmä saatiin kokoon vuonna Työryhmässä oli edustajia kaikista sidosryhmistä, mutta ympäristöjärjestöt ovat sittemmin irtisanoutuneet työryhmän aikaansaamasta standardista ja kriteeristöstä. Metsäsertifiointi kehitetyllä SMS-kriteeristöllä, nykyiseltä nimeltään Finnish Forest Certification System (FFCS), alkoi vuonna 1999, ja järjestelmä liitettiin PEFC:n alle vuonna 2000 (Viitala 2003). Nykyisin Suomen metsistä on sertifioitu FFCS järjestelmän mukaisesti 22 milj. hehtaaria, eli 95 % Suomen talousmetsistä (FFCS 2005). FFCS-järjestelmää hallinnoi Suomen Metsäsertifiointi ry (entinen metsäsertifioinnin neuvottelukunta). Sertifiointijärjestelmän standardeja ja kriteerejä tarkistetaan noin viiden vuoden välein (Metsäsertifioinnin ). Alkujaan järjestelmä sisälsi kahdeksan standardia ja 37 kriteeriä, mutta standardien tarkistustyön tuloksena kriteerien määrä laski 28:an. Uusi kriteeristö astui voimaan vuoden 2005 maaliskuussa (Työtehoseura 2004, FFCS 2005). FFCS-järjestelmän standardit ovat (Metsäsertifioinnin ): 1. FFCS 1000:2003 Metsäsertifioinnin sanasto 2. FFCS 1001:2003 Metsäsertifiointijärjestelmän vaihtoehtoiset toteutustavat 3. FFCS :2003 Ryhmäsertifioinnin kriteerit metsäkeskuksen toimialueen tasolla 4. FFCS :2003 Ryhmäsertifioinnin kriteerit metsänhoitoyhdistyksen toimialueen tasolla 5. FFCS :2003 Metsänomistajakohtaisen sertifioinnin kriteerit 6. FFCS :2003 Puun alkuperäketjun hallinta varastokirjanpidollinen erillään pito 7. FFCS :2003 Puun alkuperäketjun hallinta fyysinen erillään pito 8. FFCS 1004:2003 Auditoijien ja sertifiointielimen pätevyysvaatimukset; sertifiointitoiminta Metsäsertifioinnin sanasto selittää sertifioinnissa käytettyjä termejä. Standardi 1001:2003 määrittelee sertifiointijärjestelmän vaihtoehtoiset toteutustavat, joita on kolme: ryhmäsertifiointi 6 1) metsäkeskuksen tai 2) metsänhoitoyhdistyksen tasolle, tai sertifiointi 3) metsänomistajan tasolla. Vastaavasti 1002 standardit määrittelevät kriteerit eri toteutustavoille. Standardi 1003 liittyy puun alkuperän todentamiseen ja 1004 auditoijien, eli sertifikaattien myöntäjien, pätevyysvaatimuksiin. 6 "Ryhmäsertifiointi: metsäsertifiointi, joka kohdistuu useamman kuin yhden metsänomistajan harjoittamaan, metsätalouteen liittyvään toimintaan" (Metsäsertifioinnin ). 10
11 1.3.2 Sertifioinnin toteutustavat Ryhmäsertifioinnissa metsäkeskuksen toimialueella sertifioinnin hakijana on alueen metsänhoitoyhdistysten perustama, rekisteröity metsänomistajien liitto. Mukaan voivat metsänhoitoyhdistysten lisäksi liittyä myös vaikka metsätyöntekijöiden järjestöt tai yksittäiset metsänomistajat, jotka eivät ole metsänhoitoyhdistyksen jäseniä. Sertifiointipäätös tulee olla tehty kahden kolmasosan määräenemmistöllä liiton virallisessa kokouksessa. Ryhmäsertifiointiin liittyneet organisaatiot vastaavat jäseniensä tiedottamisesta sertifioinnista. Organisaation mukana ryhmäsertifiointiin liittynyt jäsen voi halutessaan kieltäytyä oman metsänsä sertifioinnista (Metsäsertifioinnin ). Käytännössä vain noin 1 % sertifioinnissa mukana olevien metsänhoitoyhdistysten jäsenistä on ilmoittautunut jättäytyvänsä sertifioinnin ulkopuolelle. Puolestaan niistä metsänomistajista, jotka eivät ole lain mukaan metsänhoitomaksuvelvollisia eivätkä metsänhoitoyhdistysten jäseniä, vain harva on ilmoittautunut tulevansa mukaan metsäsertifiointiin. Sertifioimaton metsäalue, noin 5 %, koostuukin lähinnä metsänomistajista, jotka eivät kuulu metsänhoitoyhdistyksiin (Kotiharju & Niemelä 2004). Metsänhoitoyhdistyksen toimialueella ryhmäsertifiointi toimii samalla tavalla, mutta pienemmällä alueella. Metsänomistajakohtainen sertifiointi tarkoittaa puolestaan yksittäisen metsänomistajan tai metsänomistajien ryhmän metsien sertifioimista. Käytännössä kaikkien metsäkeskusten alueelle on myönnetty ryhmäsertifikaatti (FFCS 2005); metsänomistajakohtaista tai metsänhoitoyhdistyskohtaista sertifiointia ei ole Suomessa sovellettu (Kotiharju & Niemelä 2004). Näin ollen, kun tässä työssä myöhemmin viitataan metsäsertifiointikriteereihin, tarkoitetaan nimenomaisesti ryhmäsertifiointikriteerejä metsäkeskuksen toimialueen tasolla. Ryhmäsertifiointi on metsänomistajille kustannustehokkaampi vaihtoehto. Ryhmäsertifiointi mahdollistaa suurtuotannon etujen hyötykäytön kiinteät kustannukset voidaan jakaa suuremman ryhmän kesken, jolloin kustannukset yhtä metsänomistajaa kohden laskevat. Käytännössä myös auditointinäyttö 7 metsänomistajaa kohden laskee, koska ryhmäsertifioinnissa auditoinnin 8 otos suhteutettuna metsänomistajien määrään ja metsäpinta-alaan on pienempi kuin metsänomistajakohtaisessa auditoinnissa FFCS-kriteeristö FFCS-kriteeristöön kuuluvat seuraavat kohdat, ekologiset kriteerit on merkitty kursiivilla: 1. Lakisääteisiä vaatimuksia noudatetaan 2. Alueen suurinta kestävää hakkuumäärää ei ylitetä 3. Juurikäävän leviämistä estetään 4. Metsänuudistamisessa käytetään Suomen luontaiseen lajistoon kuuluvia puulajeja 5. Puunkorjuuvaurioita vältetään harvennushakkuissa 6. Metsäsuunnittelulla edistetään metsien kestävää hoitoa ja käyttöä 7. Taimikoita hoidetaan 8. Yksityismetsien ensiharvennus- ja hankintahakkuiden edistäminen 7 "Auditointinäyttö: todentamiskelpoinen tieto, tallenne tai lausunto tosiasioista" ( Metsäsertifioinnin ). 8 "Auditointi: järjestelmällinen ja riippumaton tutkinta sen määrittelemiseksi, ovatko toiminnot ja niihin liittyvät tulokset suunniteltujen järjestelyjen mukaiset, onko nämä järjestelyt toteutettu tehokkaasti ja ovatko ne sopivia tavoitteiden saavuttamiseksi" (Metsäsertifioinnin ). 11
12 9. Suojelualueiden ja vahvistettuihin suojeluohjelmiin kuuluvien kohteiden suojeluarvoa ei vaaranneta 10. Arvokkaiden elinympäristöjen ominaispiirteet säilytetään 11. Uhanalaisten lajien tunnetut elinpaikat turvataan 12. Säästöpuustoa jätetään uudistusaloille 13. Geenitekniikalla muunneltua metsänviljelyaineistoa ei käytetä 14. Metsätiesuunnitelmiin sisältyy ympäristöselvitys 15. Paloalueiden lajistoa ja metsien terveyttä edistetään kulotuksella 16. Vesistöjen ja pienvesien varteen jätetään kiintoaine- ja ravinnekuormitusta sitova suojakaista 17. Suoluontoa säilytetään 18. Vesiensuojelusta huolehditaan ojituskohteilla 19. Pohjavesialueiden laatua ei heikennetä kemiallisilla torjunta-aineilla eikä lannoitteilla 20. Kemiallisten torjunta-aineiden käyttöä vältetään metsien hoidossa 21. Työntekijöiden osaaminen ja työkyky varmistetaan 22. Laadukkaan ja turvallisen työnteon edellytykset varmistetaan 23. Työnantajavelvoitteiden noudattaminen 24. Metsänomistajien osaamista edistetään 25. Vastuullisen jokamiehen oikeudet turvataan 26. Lasten ja nuorten metsäosaamista lisätään 27. Saamelaiskulttuurin ja saamelaisten kotiseutualueen luontaiselinkeinojen turvaaminen 28. Porotalouden ja metsätalouden yhteensovittaminen (Metsäsertifioinnin , FFCS 2005) Tässä työssä tullaan keskittymään FFCS-kriteeristön ekologisiin kriteereihin, niiden vaikuttavuuteen ja ekotehokkuuteen. 2 Tutkimuksen tarkoitus ja toteutusajatus 2.1 Tutkimuksen tarkoitus Tämän työn tarkoituksena on kvalitatiivisesti arvioida metsäsertifioinnin ekologista tehokkuutta. Työ keskittyy kolmeen asiaan: metsäsertifioinnin eroihin lainsäädäntöön ja metsänhoitosuosituksiin verrattuna, lainsäädännön ylittävien kriteerien ekologisiin vaikutuksiin sekä metsäsertifioinnin kustannuksiin. Tutkimuksen tuloksena syntyy arvio metsäsertifioinnin ekotehokkuudesta. Metsäsertifioinnin kantavana ajatuksena on yhdistää kestävän metsätalouden kolme ulottuvuutta, ekologinen, taloudellinen ja sosiaalinen. Näiden kolmen tekijän tasapaino pyritään varmistamaan ottamalla mukaan metsäsertifiointikriteerien laadintaprosessiin kaikkia näitä kolmea etunäkökulmaa edustavia sidosryhmiä ja asiantuntijoita. Ympäristöjärjestöjen irtisanoutuminen Suomen FFCS-sertifiointijärjestelmästä on kuitenkin kyseenalaistanut järjestelmän ekologisen kestävyyden näkökulman (Viitala 2003). FFCS-metsäsertifioinnin taloudellisista vaikutuksista ja sosiaalisista vaikutuksista on tehty jo aikaisemmin tutkimusta (mm. Hyvömäki 2004, Nuolivirta 2004, Malmi 2000, Kempe 1999, Lindström 1997), mutta 12
13 metsäsertifioinnin ekologisia vaikutuksia ei ole systemaattisesti arvioitu, vaikka tutkimustarve on havaittu (Savcor Indufor 2005, Nuolivirta 2004). Metsäsertifioinnin ekologisten vaikutusten arviointia voidaankin jo tästä syystä pitää aiheellisena. Metsäsertifiointi ei toimi Suomessa tyhjiössä. Metsäsertifiointijärjestelmän käytännön toimien toteutuminen perustuu metsäsektorimme jo olemassa olevien rakenteiden, kuten metsäkeskusten ja metsänhoitoyhdistysten, toiminnan varaan. Metsäsertifioinnin lisäksi metsien hoitoon ja suojeluun vaikuttavat myös monet muut ohjauskeinot: lainsäädäntö (muun muassa metsälaki, luonnonsuojelulaki), metsänhoidon suositukset (Metsätalouden kehittämiskeskus Tapio 2006i) sekä vapaaehtoiset metsänsuojelumuodot (esim. Etelä-Suomen metsien monimuotoisuusohjelma METSOn luonnonarvokauppa). Metsäsertifiointi siis osaltaan täydentää metsäsektorin muita ohjauskeinoja ja vaikutuskanavia. Metsäsertifioinnin vaikutuksia arvioitaessa tuleekin huomioida mitä metsäsertifiointi tuo lisää muihin ohjauskeinoihin verrattuna. Metsäsertifioinnin ansioksi voidaan lukea vain ne asiat, joihin muut, jo metsäsertifiointia ennen olemassa olleet, ohjauskeinot eivät vaikuta. Metsäsertifioinnin ideologian mukaisesti metsäsertifiointia arvioitaessa olisi hyvä huomioida useampi kestävän metsätalouden ulottuvuus. Tämä auttaa myös suhteellistamaan eri ulottuvuuksiin liittyvien kriteerien vaikuttavuutta. Ekologisen tehokkuuden avulla voidaan yhdistää metsäsertifioinnin taloudelliset ja ekologiset näkökulmat. Samalla se antaa konkreettisemman näkökulman niin metsäsertifioinnin ekologisiin kuin taloudellisiin hyötyihin. Tämän tutkimuksen tarkoituksena on siis: 1) verrata FFCS-metsäsertifiointikriteerejä lainsäädäntöön ja metsänhoitosuosituksiin 2) selvittää FFCS-metsäsertifioinnin mahdolliset ekologiset vaikutukset ja 3) suhteuttaa metsäsertifioinnin ekologiset vaikutukset sertifioinnista syntyviin kustannuksiin. Tutkimuksen tavoitteena on yllämainittujen tutkimuskysymysten avulla arvioida metsäsertifioinnin ekotehokkuutta. 2.2 Tutkimusaiheen rajaus Metsäsertifioinnin ekologisten vaikutusten arviointi monimuotoisuuskäsitteen avulla Metsäsertifioinnin ekologisia vaikutuksia tullaan tarkastelemaan monimuotoisuuskäsitteen avulla. Jatkossa puhuttaessa metsäsertifioinnin ekologisista vaikutuksista tarkoitetaan niillä nimenomaan metsäsertifioinnin monimuotoisuusvaikutuksia. Luonnon monimuotoisuus jaetaan perinteisesti lajistolliseen, perinnölliseen ja ekologiseen diversiteettiin. Lajistollinen monimuotoisuus määritetään eliölajien määrän ja lajikoostumuksen vaihteluna ajan ja paikan suhteen. Perinnöllinen monimuotoisuus viittaa geneettiseen vaihteluun yksilöiden, populaatioiden ja lajien välillä. Ekologinen monimuotoisuus taas tarkastelee käsitettä laajemmasta näkökulmasta; sen muodostavat ekosysteemien vaihtelu ja eliöiden populaatioiden eroavuudet (Mönkkönen 2004). Tässä työssä monimuotoisuus käsitteellä tarkoitetaan lajiston ja elinympäristöjen monimuotoisuutta. 13
14 Metsän monimuotoisuuteen Suomessa vaikuttaa suojelualueiden ja talousmetsien 9 muodostama elinympäristöjen kokonaisuus (Kuuluvainen ym. 2004). Luonnonsuojelualueet ovat tärkeitä monille vaativille lajeille, jotka eivät pärjää talousmetsissä. Luonnonsuojelualueet kattavat kuitenkin vain noin kymmenyksen Suomen metsäpinta-alasta (Metsätilastollinen vuosikirja 2004). Talousmetsissä elää valtaosa metsälajistostamme ja niiden käsittelyllä on vaikutuksia metsien rakenneominaisuuksiin sekä eliöiden liikkumiseen metsämaisemassa. Lisäksi etenkin luonnonsuojelualueiden lähistöllä sijaitsevat talousmetsät vaikuttavat luonnonsuojelualueiden kykyyn ylläpitää lajistoaan (Kuuluvainen ym. 2004). Ihmistä ja ihmisen toimia voidaan pitää Suomen luonnon monimuotoisuuden suurimpana uhkana. Etenkin luonnonvarojen käytön tehostuminen, eli metsäteollisuuden toiminnan laajentuminen ja tehokkuus, ja pellonraivauksen vähentyminen ovat vaikuttaneet negatiivisesti luontomme monimuotoisuuteen (Hildén ym. 2005). Metsäsertifiointi vaikuttaa nimenomaan talousmetsien hoitoon ja tätä kautta talousmetsien luonnon monimuotoisuuteen. Koska talousmetsien osuus Suomen metsistä on suuri ja FFCS kattaa reilusti yli 90 % Suomen talousmetsistä (FFCS 2005), on metsäsertifioinnilla teoriassa hyvät edellytykset vaikuttaa talousmetsien monimuotoisuuteen Ekotehokkuuden määritelmä Ekotehokkuuden tarkoituksena on luoda linkki kestävän kehityksen ja liiketoiminnan välille. Ekotehokkuus sanaa käytetään usein hyvin laajasti ja sen merkitys tilanteesta riippuen välillä lähentelee jopa kestävän kehityksen määritelmää (Rissa 2001). Yleensä ekotehokkuudella tarkoitetaan toimintaa, jonka tavoitteena on tuottaa enemmän palvelua ja hyvinvointia vähemmällä luonnonvarojen kulutuksella (mm. Lehni 1998, Müller & Sturm 2001): Ekotehokkuus = taloudelliset tuotot / ekologiset haittavaikutukset tai Ekotehokkuus = ekologinen suoriutumiskyky / taloudellinen suoriutumiskyky Ekotehokkuus yhdistää ympäristönäkökulmia taloudellisiin tavoitteisiin. Yritysten perustaman The World Business Council for Sustainable Development:n (WBCSD) mukaan ekotehokkuus saavutetaan tarjoamalla kilpailukykyisesti hinnoiteltuja tuotteita ja palveluja siten, että inhimilliset tarpeet tyydytetään ja elämän laatu taataan. Tuotannon ympäristövaikutuksia ja materiaalin kulutusta tulee jatkuvasti pyrkiä vähentämään läpi tuotteen koko elinkaaren; päämääränä on pysyä maapallon kantokyvyn rajoissa (WBCSD 2005). Tässä tutkimuksessa käytetään OECD (Organisation for Economic Co-operation and Development) määritelmää ekotehokkuudelle, jonka mukaan ekotehokkuus = hyödyt / panokset. Hyötyjä ovat hyvinvoinnin lisääntyminen, elämänlaadun paraneminen, tuotteesta saatava palvelusuorite ja yritysten tuotto. Panokset muodostuvat käytetyistä luonnonvaroista, kustannuksista ja syntyvistä ympäristövahingoista. Tavoitteena yhtälössä on vähentää voimavarojen kulutusta ja päästöjä tuotantoyksikköä kohden ja samalla tuottaa kustannussäästöjä ja kilpailuetua (OECD 1998). Samoin kuin ekotehokkuudelle on useita määritelmiä, myös ekotehokkuuden mittaamiseen on useita mittareita. Kenties tunnetuin ekotehokkuusmittari on ns. ekologinen jalanjälki, joka kuvaa sitä tuottavaa maa-alaa, joka tarvitaan kulutuksemme ylläpitämiseen ja tuottamamme 9 Talousmetsällä tarkoitetaan tässä metsää, joka tuottaa puuta metsäsektorin tarpeisiin. 14
15 jätteen sijoittamiseen takaisin luontoon. Käsite huomioi niin energian, veden kuin muidenkin raaka-aineiden tarpeen sekä syntyvät jätteet, kuten roskat ja ilmanpäästöt (WWF 2005). Toinen ekotehokkuuden mittari on ekologinen selkäreppu, joka mittaa lähinnä tuotteiden sekä raaka-aineiden ekotehokkuutta. Ekologinen selkäreppu laskee yhteen valmiin tuotteen tai raakaaineen aikaansaamiseksi tarvittavan materian painon vähennettynä tuotteen tai vastaavasti raaka-aineen omalla painolla. Kullan selkäreppu on esimerkiksi , eli jokaista kultagrammaa varten on jouduttu siirtämään grammaa luonnonvaroja pois luonnollisilta paikoiltaan (Schmidt-Bleek 2000). MIPS (Material Input Per Service unit) kertoo tuotteiden ja palvelujen aiheuttamista materiaalivirroista. MIPS:n MI on tuotteen ekologisen selkärepun ja tuotteen oman painon summa (materiaalipanos). S tarkoittaa tuotteen käyttöikänsä aikana tarjoamien palvelusuoritteiden määrää. MIPS: kaava on MIPS = materiaalipanos / palvelusuorite. Palvelusuorite voi olla esimerkiksi pesukoneella pesty pyykkikilo. Tällöin MIPS ilmaisee, paljonko luonnonvaroja pesukone kuluttaa yhtä pesemäänsä pyykkikiloa kohden (Schmidt- Bleek 2000). Muita mittareita ovat mm. SIPS (Surface input per unit service) eli maanpinnan kulutuksen indikaattori pinta-alan käytön palvelusuoritetta kohti (Schmidt-Bleek 2000) ja yleinen tuotannon tehokkuus, eli paljonko kulutetaan energiaa tai paljonko syntyy ilmanpäästöjä yhtä tuotetta tai palvelua kohti. Lisäksi päästöjen kokonaisvaikutuksien arviointiin on kehitelty menetelmiä, kuten DAIA (Decision Analysis Impact Assesment) ja Ekoindikaattori 95 -malli. Vaikutusarvioinnin tavoitteena on elinkaariarvioinnissa tarkasteltavien vaihtoehtojen ekologisen paremmuuden vertailun mahdollistaminen (Dahlbo ym. 2003). Ekotehokkuutta on mitattu monista eri asioista. Ekotehokkuusarvioinnin kohteena Suomessa on ollut mm. koko Suomi (Hoffrén 1999), eri teollisuuden haarat (mm. Dahlbo ym. 2003), vesi- ja viemärilaitokset (Tenhunen & Lohi 2001) ja liikenne (mm. Hakkarainen ym. 2005, Pusenius ym. 2005). Myös metsäteollisuuden ekotehokkuutta on arvioitu. Metsäteollisuuden ekotehokkuus on lisääntynyt etenkin päästöjen osalta viimeisten vuosikymmenien aikana. Energiankäytön osalta ekotehokkuuden lisääntyminen ei ole yhtä selkeää. Metsäteollisuuden energian kulutus on kasvanut huomattavasti, mutta toisaalta samanaikaisesti hiilidioksidipäästöt ovat laskeneet (Dahlbo ym. 2003). Vaikka ekotehokkuutta on mitattu monista asioista, nimenomaisesti luonnonsuojeluun liittyvien toimien ekotehokkuutta, tai edes kustannustehokkuutta, ei ole aikaisemmin tutkittu laajalti. Tämä johtunee osittain siitä, että perinteiset ekotehokkuuden mittarit (esim. MIPS, SIPS, DAIA) eivät sovellu hyvin tähän tarkoitukseen, eivätkä myös näin ollen metsäsertifioinnin ekotehokkuuden mittaamiseen: tarkoituksena ei ole selvittää itse sertifiointitapahtuman ekotehokkuutta vaan verrata sertifioinnin kustannuksia sen tuomiin ekologisiin hyötyihin. Sertifiointiin on sijoitettu ja jatkuvasti sijoitetaan aikaa ja rahaa. Tämä voidaan nähdä vaihtoehtokustannuksena joillekin muille metsätalouden ekologista kestävyyttä lisääville toimille kuinka paljon metsien monimuotoisuus on mahdollisesti hyötynyt tai voi mahdollisesti hyötyä metsäsertifioinnista ja siihen sijoitetusta pääomasta? Ekotehokkuuden kvantitatiivinen määritys vaatisi ekologisten hyötyjen mitallistamista esimerkiksi vaikutuksena lajirikkauteen. Tällöin kaavan toiselle puolelle saataisiin toiminnan avulla suojeltujen lajien määrä ja toiselle euromääräinen kustannus. Metsäsertifioinnin monimuotoisuusvaikutusten tutkiminen lajimäärinä vaatisi kuitenkin tätä työtä huomattavasti laajemman tutkimuksen, jos se edes olisi mahdollista. Ekotehokkuutta voisi periaatteessa 15
16 tarkistella myös perinteisemmän kustannus-hyöty -analyysin avulla, jolloin kaavan molemmille puolille tulisi euromääräinen suure. Metsäsertifioinnin kustannukset ovat luonnollisesti euromääräisiä, mutta hyöty metsän monimuotoisuudelle on abstraktimpi käsite. Ekologisten hyötyjen rahallista arvottamista on tutkittu laajalti (mm. Randall 1998, OECD 1995, Bräuer 2003, Pearce & Moran 1994), mutta mitään yleisesti hyväksyttyä kaavaa ekologisten hyötyjen muuttamiseksi euromääräisiksi ei ole olemassa 10. Edellä mainituista syistä tässä tutkimuksessa pyritään kvalitatiiviseen arvioon metsäsertifioinnin ekotehokkuudesta. 3 Aineisto ja menetelmät 3.1 Tutkimusaineisto ja aineiston hankinta Arvio metsäsertifioinnin ekotehokkuudesta perustuu jo olemassa olevasta tutkimusaineistosta muodostettavaan synteesiin sekä haastatteluihin. Synteesin muodostuksessa pyritään huomioimaan mahdollisimman laajasti boreaalista metsävyöhykettä ja metsäsertifiointia koskeva olemassa oleva tutkimus. Metsäsertifioinnin toteutuminen ei kuitenkaan tapahdu paperilla vaan se vaatii konkreettisia toimia talousmetsissä. Jotta tutkimukseen saataisiin mukaan käytännönnäkökulmaa, osana tutkimusta suoritetaan teemahaastatteluja metsäsertifioinnin kanssa tekemisissä olevien tahojen kanssa Tarkasteltavien kriteerien valinnan perusteet Metsäsertifioinnin ekotehokkuuden arvioimiseksi tarvitaan tietoa metsäsertifioinnin vaikutuksista talousmetsien monimuotoisuudelle. FFCS-metsäsertifiointijärjestelmään kuuluu 27 kriteeriä, joista ekologisina voidaan pitää 17. Osalla niin sanotuista ekologisista kriteereistä on myös taloudellisia ja/tai sosiaalisia vaikutuksia. Kaikkien kriteerien vaikutus ei kuitenkaan ole metsän monimuotoisuuden näkökulmasta merkittävä: osa kriteereistä ei muuta nykyisiä metsänhoidonkäytäntöjä tai tuo niihin mitään uutta, vaan paremminkin vain todentaa jo olemassa olevaa. Tästä syystä kaikkien ekologisten kriteerien lähempi tarkastelu ei ole tarpeen. Lähempään tarkasteluun valitaan kriteerit seuraavin perustein: 1. Ylittääkö kriteeri selkeästi lain asettaman tason? Suomen lainsäädäntö määrää metsänhoidon perustason. Metsäsertifiointi ja metsänhoitosuositukset tuovat tämän lisäksi metsänhoitoon oman lisänsä. Mikäli kriteerin taso ei ylitä lakitasoa, ei se olennaisesti vaikuta metsäluonnon monimuotoisuuden määrään. 2. Tuoko kriteeri jotain olennaisesti uutta metsänhoitoon? Mikäli kriteeri vain todentaa jo olemassa olevan metsänhoidon tason nostamatta rimaa, ei sen vaikutus monimuotoisuuteen voi olla merkittävä. Kysymykseen voidaan hakea vastausta tutkimalla mm. erilaisia metsänhoidon tilastoja. 10 Biodiversiteetillä on sekä kaupallista että ei kaupallista arvoa. Kaupallinen arvo tai ns. käyttöarvo muodostuu mm. lajien ja niiden perimäaineksen hyödyntämisen kautta (lääkeaineet, luonnontuotteet, riista jne.). Ei-kaupallisiin arvoihin liittyy eettinen komponentti, jota ei usein huomioida kustannus-hyötyanalyyseissä. Pääosin biodiversiteetti on julkishyödyke tämä tarkoittaa käytännössä sitä, että kaikki hyötyvät biodiversiteetistä yhtä paljon eikä ketään voida sulkea pois saamasta siitä hyötyä (Naskali 1995). Biodiversiteettiä ei voida myydä tai ostaa ja näin ollen sillä ei ole suoraa markkinahintaa. 16
17 3. Onko kriteeri erittäin merkittävä uhanalaisten lajien kannalta? Uhanalaiset lajit ovat niitä lajeja, joilla on suurin todennäköisyys kadota luonnostamme ja näin vähentää luontomme monimuotoisuutta. Mikäli kriteeri parantaa olennaisesti uhanalaisten lajien nykyisiä elinoloja, se huomioidaan valinnassa. 4. Mitataanko kriteeriä jollain suureella, joka on mitattu luonnosta? Monet kriteerit kiinnittävät huomiota tärkeisiin asioihin, mutta niiden indikaattori tai sovellusmuoto saattaa vähentää niiden vaikuttavuutta. Joidenkin kriteerien indikaattorina toimii maininta asiasta jossain asiakirjassa, joka ei pohjaudu minkäänlaiseen maastotutkintaan. Tällainen indikaattori ei voi taata, että kriteeri oikeasti toteutuu. Metsäsertifioinnin vaikuttavuuden kannalta olisi tärkeää, että kriteerit ylittävät nykyisen lakitason ja tuovat jotain uutta metsänhoidon käytäntöihin. Kriteerejä verrataan myös metsänhoitosuosituksiin, mutta koska suositusten noudattaminen on vapaaehtoista, lakitaso asetetaan tässä työssä niin sanotuksi nollatasoksi Teemahaastattelut Haastattelujen tärkein tavoite oli tuoda tutkimukseen mukaan käytännön näkemystä metsäsertifioinnin ekologisista vaikutuksista: miten kriteerit ovat soveltuneet käytäntöön ja miten kriteerit ovat toteutuneet talousmetsien hoidossa. Tutkimushaastattelun lajit voidaan jakaa lomakehaastatteluihin, teemahaastatteluihin ja strukturoimattomiin haastatteluihin sen mukaan kuinka suuri vastaamisen vapaus haastateltavalla on. Lomakehaastattelu perustuu valmiiseen kysymyslistaan ja usein valmiisiin vastausvaihtoehtoihin. Strukturoimattomassa haastattelussa taas käytetään avoimia kysymyksiä, joiden vastausten varaan haastattelija rakentaa haastattelun jatkon. Teemahaastatteluissa yksityiskohtaisten kysymysten sijaan haastattelu etenee tiettyjen keskeisten teemojen varassa (Hirsjärvi & Hurme 2000). Tämän tutkimuksen haastattelulajiksi valittiin teemahaastattelu, jonka avulla arvioitiin tulevan eniten esiin uusia näkökulmia ja käytännön tietoa metsäsertifioinnista. Haastateltavia ei haluttu sitoa valmiisiin vastausvaihtoehtoihin, koska avoimien, keskusteluun johdattelevien kysymysten avulla katsottiin saatavan enemmän tietoa. Toisaalta pyrittiin eri näkökulmia samoista teemoista, kaikilta haastateltavilta. Näin ollen tutkimuksen tarkoitukseen teemahaastattelu oli sopivin tutkimushaastattelun laji. Haastattelujen teemat valittiin metsäsertifiointiin ja kriteereihin liittyvän alustavan tutkimuksen perusteella sekä Suomen biodiversiteettiohjelman arviointi -raporttia (Hildén ym. 2005) apuna käyttäen. Hildénin ym. (2005) raportin mukaan monimuotoisuuden turvaamisen kannalta tärkeimpiä toimenpiteitä ovat ne, jotka ovat 1) toteutuneet laajoilla alueilla samansuuntaisesti, 2) luoneet tietoperustan toiminnan muuttamiselle, 3) luoneet monimuotoisuuden turvaamiselle myönteisen asenneilmapiirin ja 4) kohdentuneet monimuotoisuuden kannalta tärkeisiin elinympäristöihin. Tämän tutkimuksen haastattelut liittyvät kohtiin kaksi, kolme ja neljä: - miten kriteerit ovat toimineet käytännössä ja missä määrin ne ovat muuttaneet käytännön toimia metsässä (tietoperusta) - mitä hyviä ja mitä huonoja puolia metsäsertifioinnissa on ja miten metsäsertifiointia voisi kehittää jatkossa (asenne) - onko kriteerien koettu tuovan olennaisesti uutta metsänhoitoon ja koetaanko ne riittäviksi talousmetsien monimuotoisuuden turvaamiseksi (kohdentuminen) 17
18 Haastatteluja suoritettiin yhteensä yhdeksän. Haastateltavia valittaessa pyrittiin mukaan saamaan edustajia kaikista tärkeimmistä metsäsertifiointikriteerejä toteuttavista sidosryhmistä. Haastateltavina oli: - kolme metsäkeskusten edustajaa - kaksi metsänhoitoyhdistyksen edustajaa - yksi metsäteollisuuden edustaja - kaksi metsäsertifiointiyrityksen edustajaa - yksi metsäsertifioinnin ja metsänhoidon asiantuntija Haastattelut rakentuivat kolmen teeman ympärille: metsäsertifioinnin vaikuttavuus, metsäsertifioinnin ekologiset vaikutukset ja metsäsertifioinnin hyvät / huonot puolet (Haastattelurunko liite 1). Haastattelut suoritettiin joulukuun 2005 ja helmikuun 2006 välisenä aikana. 3.2 Tutkimusmenetelmä Tutkimus etenee seuraavan kaavion (kuva 1) mukaisesti: Synteesi aikaisemman tutkimuksen perusteella Haastattelut Tilastotieto Aikaisempi tutkimus Kriteerien monimuotoisuusvaikutusten arviointi + Metsäsertifioinnin kustannusten arviointi Metsäsertifioinnin ekotehokkuus Kuva 1. Kuva havainnollistaa tutkimuksen kulkua. Metsäsertifioinnin ekotehokkuuden määrittämiseksi tulee ensin arvioida metsäsertifiointikriteerien ekologiset vaikutukset ja kustannukset. Kriteerien ekologisia vaikutuksia arvioidaan muodostamalla synteesi jo olemassa olevan tutkimuksen perusteella sekä haastattelemalla metsäsertifioinnin kanssa tekemisissä olevia tahoja. Metsäsertifioinnin kustannusarvio pohjautuu jo olemassa olevaan tutkimukseen sekä tilastotietoon. Metsäsertifioinnin ekotehokkuuden määrittelemiseksi tulee ensin arvioida metsäsertifioinnin kustannukset ja sen ekologiset vaikutukset eli monimuotoisuusvaikutukset. Metsäsertifioinnin ekologisten vaikutuksien arviointi etenee seuraavasti: - valitaan tarkemman tarkastelun kohteeksi tärkeimmät ekologiset kriteerit - arvioidaan kriteerien ekologisia vaikutuksia muodostamalla synteesi jo olemassa olevan tutkimuksen perusteella. - arvioidaan metsäsertifioinnin käytännön vaikutuksia metsänhoitoon teemahaastattelujen perusteella 18
19 Metsäsertifioinnin kustannusarvio perustuu myös jo olemassa olevalle tutkimukselle. Jotta kustannuksista saadaan konkreettisempi kuva, verrataan niitä muiden metsänhoidon ja -suojelun ohjauskeinojen kustannuksiin. Ekologisia vaikutuksia ja kustannusvaikutuksia vertailemalla saadaan arvio metsäsertifioinnin ekotehokkuudesta Kriteerien monimuotoisuusvaikutusten arvioinnin perusteet Tarkoituksena on arvioida miten ja missä määrin valitut kriteerit ja niiden vaikutukset metsänhoidon toimenpiteisiin mahdollisesti lisäävät metsäluonnon monimuotoisuutta. Arvioinnissa sovelletaan Suomen biodiversiteettiohjelman arviointiraportin (Hildén ym. 2005) menetelmiä. Arvioinnin perustana toimii DPSIR-kehikko (Smeets & Weterings 1999) sekä kolme raportin arviointikriteereistä johdettua kysymystä. DPSIR-kehikko on kehitetty auttamaan poliittisia päättäjiä tulkitsemaan erilaisia ympäristöindikaattoreita, joiden tavoitteena on antaa informaatiota ympäristöongelmista, tukea poliittista päätöksentekoa ja monitoroida poliittisten päätösten vaikutuksia. Yhtenä esimerkkinä tällaisesta indikaattorista on ekotehokkuus. Tarkoituksena on saada yhtä indikaattoria laajempi näkökulma ympäristöasioihin ja niihin vaikuttaviin tekijöihin. Kehikkoa sovelletaan European Environmental Agency:n (EEA) raporteissa ja siitä on toivottu saatavan yhteinen työkalu ympäristöindikaattoreihin liittyvään raportointiin. Sana DPSIR tulee sanoista: drivers, pressures, state, impact ja response (Smeets & Weterings 1999). Hildén ym. (2005) on suomentanut nämä kohdat seuraavasti: taustalla olevat voimat, paineet, tila, vaikutus ja toimenpiteet. Kuten kuvasta kaksi näkyy, näitä viittä tekijää sitoo yhteen syy-seuraussuhde. Taustalla olevana voimana toimivat luonnonvarojen hyödyntämisen yhteiskunnalliset syyt, jotka aiheuttavat paineita luonnonvarojen käyttöön. Nämä paineet muuttavat biodiversiteetin eri komponenttien tilaa, millä on moninaisia biodiversiteettivaikutuksia. Tilannetta pyritään korjaamaan erilaisilla toimenpiteillä. Tätä lähestymistapaa sovelletaan tässä työssä jatkossa kuhunkin tarkastelun alla olevaan metsäsertifiointikriteeriin. Kuva 2. DPSIR-kehikko ja sen vuorovaikutussuhteet. DPSIR-kehikon tarkoituksena on saada laajempi näkökulma ympäristövaikutusten indikaattoreihin, niiden merkitykseen ja sovellettavuuteen. DPSIR-kehikko sisältää viisi tekijää: drivers (taustalla olevat voimat), pressures (paineet), state (tila), impact (vaikutus), response (toimenpiteet). Taustalla olevana voimana toimivat luonnonvarojen hyödyntämisen yhteiskunnalliset syyt, jotka aiheuttavat paineita luonnonvarojen käyttöön. Nämä paineet muuttavat biodiversiteetin eri komponenttien tilaa, millä on moninaisia biodiversiteettivaikutuksia. Tilannetta pyritään korjaamaan erilaisilla toimenpiteillä (Smeets & Weterings 1999). 19
20 Kehikon viimeinen tekijä, toimenpiteet, liittyvät tässä yhteydessä metsäsertifiointiin: toimenpiteinä ovat metsäsertifiointikriteeri ja sen toteuttaminen. Kehikon kaksi ensimmäistä tekijää, taustalla olevat voimat ja paineet luonnonvarojen käyttöön, ovat myös jokaisen kriteerin kohdalla samat. Taustalla olevana voimana toimii metsätalouden merkitys Suomen kansantaloudelle. Vaikka Suomen kansantalouden riippuvuus metsätaloudesta on vähentynyt, on sen merkitys yhä suuri. Metsäklusterin ulkomaanmyynti tuo Suomeen tuloja, jotka osaltaan tukevat Suomen yhteiskunnan rakenteita. Metsäteollisuuden osuus Suomen BKT:stä on 4 % ja metsätuotteiden osuus vientitaseesta on 24 %. Tämän lisäksi metsätalous on tärkeä työllistäjä maaseudulla, jossa muuten on nykyisin yhä vähemmän työpaikkoja. Metsätalous työllistää yhteensä henkeä eli 3,8 % Suomen työvoimasta (Metsätilastollinen vuosikirja 2004). Edellä mainitut yhteiskunnalliset syyt aiheuttava paineita metsäluonnonvarojen käyttöön ja Suomen metsistä onkin 90 % metsätalouden käytössä. Metsien hoidolla pyritään parantamaan metsien taloudellista tuottavuutta, mutta vaikka viimeisen 30 vuoden aikana puuston vuotuinen kasvu on parantunut selvästi, metsien sijoitustuotto ei ole juuri noussut (Metsätilastollinen vuosikirja 2004). Metsätalouden merkittävimmät vaikutukset metsäluontoon aiheutuvat pääteja harvennushakkuista sekä puutavaran korjuusta, metsäojituksesta, maanmuokkauksesta, kulotuksesta ja lannoituksesta (Suomen Metsäyhdistys ry 2005). DPSIR-kehikon lisäksi arvioinnissa hyödynnetään Hildén ym. (2005) raportissaan käyttämiä biodiversiteettiohjelman onnistuneisuuden arvioinnin kriteerejä: relevanssi, vaikutus, kustannusvaikuttavuus, hyväksyttävyys, läpinäkyvyys ja osallistumismahdollisuudet, oikeudenmukaisuus, joustavuus, ennakoitavuus, pysyvyys ja kannustavuus. Koska nyt tavoitteena on tarkastella metsäsertifiointia nimenomaisesti ekologiseen kestävyyteen liittyvän monimuotoisuuden näkökulmasta, sen sijaan että arvioitaisiin metsäsertifiointi kaikkia kolmea ulottuvuutta (ekologinen, taloudellinen ja sosiaalinen), Hildén ym. (2005) kriteereistä käyttökelpoisimpia ovat relevanssi ja vaikuttavuus, joista muodostetaan kysymykset: 1. Mitä merkitystä kriteerin metsänhoidollisilla toimenpiteillä on metsän monimuotoisuuden näkökulmasta? 2. Parantaako kriteeri uhanalaisten elinlajien selviämismahdollisuuksia? 3. Muuttaako kriteeri olennaisesti nykyisiä metsänhoidon käytäntöjä? Näiden kysymysten avulla pohditaan, riittävätkö metsäsertifioinnin toimenpiteet muuttamaan DPSIR-kehikon mukaisesti taustalla olevia voimia, painetta, tilaa ja vaikutusta Haastattelujen analysointi Haastatteluja tehtäessä pyrittiin kiinnittämään huomiota Hirsjärven ja Hurmeen (1980) esiin tuomiin haastattelujen validiuteen vaikuttaviin seikkoihin: haastateltavien valinta, käsitevalidius, sisältövalidius, ja siirtämistarkkuus. Haastateltavien valinnassa pyrittiin mahdollisimman monipuoliseen otokseen. Metsäsertifioinnissa on mukana useampia sidosryhmiä, joiden näkökulmat sertifiointiin eroavat toisistaan jossain määrin. Otokseen pyrittiin saamaan mukaan edustajia useista sidosryhmistä. Käsitevalidius tarkoittaa olennaisten piirteiden löytämistä tutkittavasta ilmiöstä. Käsitevalidiutta voidaan parantaa perehtymällä etukäteen haastateltavaan ryhmään, sen käyttämiin käsitteisiin ja kieleen. Käsitevalidius ei varsinaisesti tässä tutkimuksessa ollut ongelma, sillä sekä haastateltavat että haastattelija olivat hyvin perehtyneitä metsäsertifioinnin käsitteisiin ja siihen liittyvään kieleen. Sisältövalidiuden, eli teemahaastattelun kysymysten ja tutkimusongelman vastaavuuden, varmistamiseksi haastattelupohja käytiin läpi useamman kokeneen haastattelututkijan kanssa 20
Pro Gradu -tutkielma Metsäsertifioinnin ekotehokkuus Anu Nieminen Jyväskylän yliopisto Bio- ja ympäristötieteiden laitos Ekologia ja ympäristönhoito 9.6.2006 2 JYVÄSKYLÄN YLIOPISTO, Matemaattis-luonnontieteellinen